Der kan være brugt gas i forbindelse med en voldsom eksplosion i nat, da endnu ukendte gerningsmænd sprang en hæveautomat i Sparekassen Vendsyssels afdeling i Klokkerholm i luften. Det siger politikommissær hos Nordjyllands Politi Jens Møller Søgård til TV2/Nord. - Det er en meget alvorlig sag, og der formentlig tale om noget mere organiseret. Der kan være sammenhæng med sprængning i Hammel samme nat, siger Jens Møller Søgård, der videre fortæller, at episoderne fra i nat ikke ligner noget, almindelige indbrudstyve vil give sig i kast med. Politiet arbejder i øjeblikket videre med at indsamle vidneforklaringer i området, men der er indtil videre kun meget sparsomme oplysninger, så de vil derfor meget gerne i kontakt med personer, der kan hjælpe dem til at få et bedre overblik over morgenens hændelser.
Politiets foreløbige undersøgelser tyder på, at der er brugt gas til at sprænge hæveautomaten i Klokkerholm i luften.